เบอร์มิวด้า หมู่เกาะที่มีค่าครองชีพแพงสุดในโลก
“ค่าเช่าอะพาร์ตเมนต์เดือนละ 71,000 บาท ผักกาดหอมหัวละ 145 บาท ไข่ไก่ฟองละ 12 บาท”  นี่คือราคาสินค้าบางส่วนของหมู่เกาะที่มีค่าครองชีพแพงสุดในโลก หมู่เกาะนี้ชื่อ “เบอร์มิวด้า”  หมู่เกาะแห่งนี้มีอะไรบ้าง ลงทุนแมนจะเล่าให้ฟัง
13 ต.ค. 2561

เบอร์มิวด้า หมู่เกาะที่มีค่าครองชีพแพงสุดในโลก / โดย ลงทุนแมน
“ค่าเช่าอะพาร์ตเมนต์เดือนละ 71,000 บาท
ผักกาดหอมหัวละ 145 บาท ไข่ไก่ฟองละ 12 บาท”
นี่คือราคาสินค้าบางส่วนของหมู่เกาะที่มีค่าครองชีพแพงสุดในโลก หมู่เกาะนี้ชื่อ “เบอร์มิวด้า”
หมู่เกาะแห่งนี้มีอะไรบ้าง ลงทุนแมนจะเล่าให้ฟัง
พอพูดถึงเบอร์มิวด้า หลายคนคงนึกไปถึง สามเหลี่ยมเบอร์มิวดา
ซึ่งในอดีตนั้น เคยเป็นพื้นที่ที่มีเครื่องบินและเรือหายสาบสูญไปจำนวนมาก
จนหลายคนมองว่าที่นี่เป็นสถานที่ที่น่ากลัว
แต่จริงๆ แล้วหมู่เกาะเบอร์มิวด้านั้น ถือเป็นสถานที่ท่องเที่ยวยอดนิยมแห่งหนึ่งของโลก
โดยมีเมืองแฮมิลตัน (Hamilton) เป็นเมืองหลักที่ตั้งอยู่บนเกาะแห่งนี้
หมู่เกาะเบอร์มิวด้าถูกค้นพบตั้งแต่ปี ค.ศ. 1505 โดยนักเดินเรือชาวสเปน
แต่ปัจจุบัน ที่นี่มีสถานะเป็นดินแดนโพ้นทะเลของอังกฤษ ที่นี่จึงใช้ภาษาอังกฤษเป็นภาษากลางในการสื่อสาร
เศรษฐกิจของที่นี่พึ่งพาอุตสาหกรรมบริการ โดยเฉพาะด้านการท่องเที่ยวและด้านการเงินที่เกี่ยวกับการรับประกันภัยต่อ
การรับประกันภัยต่อนั้น หมายถึง การที่บริษัทรับประกันภัยนั้นมีการกระจายความเสี่ยงโดยการไปซื้อประกันกับบริษัทรับประกันภัยต่ออีกทอดหนึ่ง
ที่น่าสนใจคือ ธุรกิจให้บริการการรับประกันภัยต่อที่หมู่เกาะเบอร์มิวด้ามีขนาดใหญ่เป็นลำดับที่ 3 ของโลก
ในด้านการท่องเที่ยวนั้น หมู่เกาะแห่งนี้ถือเป็นสถานที่ที่นิยมของนักท่องเที่ยวจำนวนมาก โดยเฉพาะนักท่องเที่ยวจากทวีปอเมริกาเหนือ เนื่องจากมีชายหาดที่ขาวสะอาด น้ำทะเลสวย บ้านเมืองเป็นระเบียบเรียบร้อย
รายได้จากการท่องเที่ยวของที่นี่คิดเป็น 28% ของมูลค่า GDP
โดยในปี 2017 จำนวนนักท่องเที่ยวที่หมู่เกาะเบอร์มิวด้าอยู่ที่ 693,000 คน เมื่อเทียบกับจำนวนประชากรของที่นี่คือ 63,779 คน ทำให้เห็นได้ว่าการท่องเที่ยวสำคัญมากแค่ไหน
ขณะที่มูลค่า GDP ของเบอร์มิวด้า อยู่ที่ประมาณ 193,000 ล้านบาท และ รายได้เฉลี่ยต่อหัวของประชากรที่หมู่เกาะเบอร์มิวด้าอยู่ที่ 3 ล้านบาท นับเป็นพื้นที่ที่มีรายได้เฉลี่ยต่อหัวของประชากรสูงที่สุดแห่งหนึ่งในโลก
แล้วค่าครองชีพของที่นี่เป็นอย่างไร
ดัชนีค่าครองชีพ (Cost of Living Index) เป็นค่าที่คำนวณจากราคาขายปลีกสินค้า ราคาอาหารตามภัตตาคาร ต้นทุนค่าเดินทาง และค่าสาธารณูปโภค
ค่าครองชีพแพงที่สุดในโลก 5 ลำดับแรก ในปี 2018 คือ
ลำดับที่ 5 ฮ่องกง 79.12
ลำดับที่ 4 สิงคโปร์ 81.99
ลำดับที่ 3 ไอซ์แลนด์ 90.52
ลำดับที่ 2 สวิตเซอร์แลนด์ 93.99
ลำดับที่ 1 หมู่เกาะเบอร์มิวด้า 123.57
ปัจจุบัน ค่าครองชีพที่หมู่เกาะเบอร์มิวด้าแพงกว่าที่สหรัฐอเมริกา 300% แพงกว่าแคนาดา 280% และแพงกว่าสหราชอาณาจักร 200%
ตัวอย่างให้เห็นภาพได้ง่ายขึ้น โค้กขนาด 2 ลิตรที่ประเทศไทยขายราคา 38 บาท แต่ที่หมู่เกาะเบอร์มิวด้าขายที่ราคา 164 บาท แพงกว่าที่ประเทศไทยประมาณ 4 เท่า
ขณะที่ค่าแท็กซี่ที่ประเทศไทยเริ่มต้น 35 บาท แต่ที่หมู่เกาะเบอร์มิวด้าเริ่มต้นที่ 178 บาท แพงกว่าที่ประเทศไทยประมาณ 5 เท่า
ลักษณะภูมิประเทศที่เป็นเกาะ ทำให้การผลิต เพาะปลูกพืชเกษตรต่างๆ เพื่อบริโภคทำได้ยาก จึงทำให้หมู่เกาะเบอร์มิวด้าต้องนำเข้าสินค้าอุปโภคและบริโภคจากต่างประเทศจำนวนมาก
ซึ่งรัฐบาลก็มีการเก็บภาษีนำเข้าเฉลี่ยอยู่ที่ 36% จึงทำให้สินค้าที่นี่ราคาแพง และนำไปสู่ค่าครองชีพที่สูงมาก
นอกเหนือจากนี้ หมู่เกาะเบอร์มิวด้ามีความหนาแน่นของประชากรอยู่ที่ 3,302 คนต่อตารางกิโลเมตร ซึ่งสูงเป็นลำดับที่ 9 ของโลก ทำให้พื้นที่มีจำกัด ส่งผลต่อต้นทุนที่พักอาศัยที่เพิ่มสูงขึ้นไปอีก
พอเรื่องเป็นแบบนี้ หมู่เกาะเบอร์มิวด้าจึงครองตำแหน่ง สถานที่ที่มีค่าครองชีพแพงสุดในโลกไปแบบไร้คู่แข่งนั่นเอง..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-6.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
- 
- 
-